SCC พม่าด้อยค่ากำไร.!
SCC เปิดงบไตรมาส 3/2564 ออกมา กำไรสุทธิเหลือแค่ 6,817 ล้านบาท ลดลง 30% จากช่วงเดียวกันของปีก่อนที่มีกำไรสุทธิ 9,741 ล้านบาท...
SCC เปิดงบไตรมาส 3/2564 ออกมา กำไรสุทธิเหลือแค่ 6,817 ล้านบาท ลดลง 30% จากช่วงเดียวกันของปีก่อนที่มีกำไรสุทธิ 9,741 ล้านบาท...
28 ต.ค. 2564

น่าใจหายเมื่อเห็นบริษัท ปูนซิเมนต์ไทย จำกัด (มหาชน) หรือ SCC เปิดงบไตรมาส 3/2564 ออกมา กำไรสุทธิเหลือแค่ 6,817 ล้านบาท ลดลง 30% จากช่วงเดียวกันของปีก่อนที่มีกำไรสุทธิ 9,741 ล้านบาท…
โอเค…ก็ต่ำกว่าที่นักวิเคราะห์หลายสำนักคาดการณ์กันเอาไว้ บางสำนักโลกสวยหน่อย ให้ไว้สูงที่ 12,000 ล้านบาท ส่วนบางสำนักก็ประเมินไว้ที่ 7,500 บาท…แต่ไม่คิดว่า SCC กำไรจะลดลงฮวบฮาบขนาดนี้…
เพราะถ้าไปดูในแง่ของรายได้จากการขายอยู่ที่ 131,825 ล้านบาท เพิ่มขึ้นตั้ง  31% จากช่วงเดียวกันของปีก่อน แต่พอมาดูกำไรกลับวูบหายซะงั้น…
แล้วตัวการที่ทำให้งบ  SCC งวดไตรมาส 3/2564 ออกมาน่าผิดหวังอย่างนี้เกิดจากอะไรกันละเนี่ย..?
ถ้าไปดู 3 โครงสร้างรายได้…เริ่มจากธุรกิจปิโตรเคมี ซึ่งเป็นทัพหน้าปั๊มกำไรในช่วงหลายปีที่ผ่านมา ในไตรมาสนี้ ทำผลงานได้ค่อนข้างดี โชว์รายได้อยู่ที่ 60,060 ล้านบาท เพิ่มขึ้น 59% จากช่วงเดียวกันของปีก่อน แม้ EBITDA จะลดลงมาอยู่ที่ 6,271 ล้านบาท จากราคาวัตถุดิบที่เพิ่มขึ้น และผลกระทบจากโควิด ส่วน EBITDA Margins ลดลงจาก 23% ในไตรมาส 3/2563 มาอยู่ที่ 10% แต่บรรทัดสุดท้ายก็ยังเห็นกำไร 5,210 ล้านบาท
ส่วนธุรกิจแพ็กเกจจิ้ง รับรู้ผ่านบริษัทลูก บริษัท เอสซีจี แพคเกจจิ้ง จำกัด (มหาชน) หรือ SCGP ก็ดีเสมอต้นเสมอปลาย…มีรายได้ 31,930 ล้านบาท เพิ่มขึ้น 37% EBITDA อยู่ที่ 4,918 ล้านบาท เพิ่มขึ้น 27% ส่วน EBITDA Margins อ่อนลงเล็กน้อยจาก 17% ในไตรมาส 3/2563 มาอยู่ที่ 15% ทำให้มีกำไรสุทธิ 1,781 ล้านบาท เพิ่มขึ้น 33%
เอ๊ะ…เมื่อธุรกิจปิโตรเคมีและธุรกิจแพ็กเกจจิ้งยังทำผลงานได้ดี…งั้นตัวการที่ฉุดงบ SCC ในไตรมาสนี้ ก็ต้องมาจากธุรกิจซีเมนต์และผลิตภัณฑ์ก่อสร้างนะสิ…
ที่จริงในแง่ของรายได้จากธุรกิจซีเมนต์และผลิตภัณฑ์ก่อสร้าง ก็โอเคอยู่นะ…อยู่ที่ 44,059 ล้านบาท เพิ่มขึ้น 3% จากช่วงเดียวกันของปีก่อน แต่ไปเจอการตั้งด้อยค่าโรงงานซีเมนต์ที่พม่าสูงถึง 3,700 ล้านบาท สาเหตุก็มาจากปัญหาความวุ่นวายทางการเมืองในพม่านั่นแหละ…
ประกอบกับผลกระทบจากโควิด ทำให้ความต้องการสินค้าวัสดุก่อสร้างในตลาดอาเซียน ซึ่งเป็นตลาดหลักหายไป แถมในบ้านเรายังถูกซ้ำเติมจากการปิดแคมป์คนงานนานกว่า 2 เดือนอีกด้วย
จึงทำให้ EBITDA ลดลง 80% อยู่ที่ 1,035 ล้านบาท ส่วน EBITDA Margins อยู่ที่ 2% ลดลงจากไตรมาส 3/2563 ซึ่งอยู่ที่ 12% ส่งผลให้ขาดทุนอยู่ที่ 2,400 ล้านบาท
เท่ากับว่า ไตรมาสนี้ SCC ถูกพม่าด้อยค่ากำไรไปเต็ม ๆ…
นี่ถ้าไม่มีการตั้งด้อยค่าดังกล่าว คาดว่าธุรกิจซีเมนต์และผลิตภัณฑ์ก่อสร้างจะมีกำไรอยู่ที่ 1,200 ล้านบาท และน่าจะทำให้บรรทัดสุดท้ายของ SCC ดูดีกว่าที่เห็น…
แหม๊…น่าเสียดายจัง..!!
ก็ต้องลุ้นกันต่อว่าไตรมาส 4 ปีนี้ ซึ่งเริ่มเปิดประเทศ เศรษฐกิจเริ่มกลับมาเดินเครื่องอีกครั้ง แล้ว SCC จะทำผลงานได้ดีแค่ไหน..?
หวังว่าจะไม่เกิดอุบัติเหตุกำไรซ้ำซากกับ SCC จนทำให้นักลงทุนรู้สึกเซ็งเป็ดอีกนะ..!?
…อิ อิ อิ…